เหมราชฯหวังรายได้โต40%
จ่อขายที่ดินขั้นต่ำ1,500ไร่ปีนี้ ีเจาะอุตฯยานยนต์-กลุ่มหนีนํ้า
26 ม.ค. 2555

จ่อขายที่ดินขั้นต่ำ1,500ไร่ปีนี้ ีเจาะอุตฯยานยนต์-กลุ่มหนีนํ้า
 เหมราชพัฒนาที่ดิน สดใส ตั้งเป้าขายที่ได้ 1,500 ไร่ รายได้เติบโตจากปีก่อน 40% เก็คโค่-วัน เริ่มทำรายได้ให้ปีนี้
นายเดวิด นาร์โดน กรรมการผู้จัดการ บริษัท เหมราชพัฒนาที่ดิน (HEMRAJ) แถลงว่า ปี 2555 ได้ตั้งเป้าหมายรายได้ว่าจะเติบโตจากปีก่อนที่ 40% โดยรายได้ประมาณ 50% มาจากการขายที่ดินในนิคมอุตสาหกรรมที่คาดว่าจะขายได้ 1,500 ไร่ โดยยังคงมียอดค้างการโอนที่ดินซึ่งจะยกยอดมาปีนี้อีกกว่า 900 ไร่ เนื่องมาจากการเติบโตของอุตสาหกรรมยานยนต์ สินค้าอุปโภคบริโภค เหล็ก วัสดุก่อสร้าง โลจิสติกส์ อิเล็กทรอนิกส์ เคมีภัณฑ์ และอุปกรณ์เครื่องจักรเพื่อการอุตสาหกรรมที่จะทำให้มีลูกค้าเข้ามาอย่างต่อเนื่อง 
รวมถึงการย้ายฐานการผลิตของอุตสาหกรรมที่ได้รับผลกระทบน้ำท่วม โดยยอดขาย 1,670 ไร่ ที่บริษัททำได้เมื่อปีก่อน มาจากโรงงานที่ย้ายฐานการผลิตจากเขตน้ำท่วมมายังอุตสาหกรรมภาคตะวันออกประมาณ 10%
ปี 2554 ที่ผ่านมา HEMRAJ ปรับเป้าขายที่ดินเพิ่มขึ้น 2 ครั้ง จาก 1,200 ไร่ เป็น 1,400 ไร่ และจาก 1,400 ไร่ เพิ่มเป็น 1,700 ไร่
นายเดวิด คาดว่าปีนี้ความต้องการด้านสาธารณูปโภคจะสูงขึ้นจากปีก่อน 20% หรือพื้นที่เช่าโรงงานสำเร็จรูปและโลจิสติกส์พาร์คเพิ่มขึ้น 60% จากยอดสะสมสิ้นปี 2554
นอกจากนี้ คาดว่ารายได้จากสาธารณูปโภคจะเติบโตเป็น 2 เท่า จากปี 2552 เนื่องมาจากการเปิดดำเนินการในเดือน เม.ย. ของโรงไฟฟ้าเก็คโค่วัน บริษัทร่วมทุนระหว่าง HEMRAJ กับบริษัท โกลว์ พลังงาน (GLOW) โดยบริษัทถือหุ้น 35% 
ทั้งนี้ หากดำเนินการผลิตเต็มที่โรงไฟฟ้าแห่งนี้จะมีส่วนแบ่งกำไรในรูปเงินปันผลให้บริษัท 1,400 ล้านบาทต่อปี
นอกจากนั้น ยังมีโรงผลิตไฟฟ้าขนาดเล็กระบบ Cogeneration อีก 7 โครงการ ในนิคมอุตสาหกรรม 4 แห่ง จะเริ่มทยอยเปิดดำเนินการในปี 2556 จนถึงปี 2559 โดยบริษัทมีสิทธิเข้าซื้อหุ้น 25% และโครงการของบริษัท โกลว์ เหมราชฯ วินด์ ที่อยู่ระหว่างการศึกษาความเป็นไปได้สำหรับการผลิตพลังงานทดแทน
สำหรับทิศทางการดำเนินธุรกิจปีนี้ ยังมุ่งเน้นธุรกิจหลัก คือ นิคมอุตสาหกรรม การให้บริการด้านสาธารณูปโภค พลังงาน และอสังหาริมทรัพย์ ด้วยแนวโน้มเศรษฐกิจที่ดีของไทย และการย้ายฐานและการควบรวมการลงทุนในกลุ่มอุตสาห กรรมยานยนต์อย่างต่อเนื่อง
นายวิวัฒน์ จิรัฐติกาลสกุล รองกรรมการผู้จัดการ HEMRAJ กล่าวว่า สำหรับเหมราชฯ โลจิสติกส์พาร์ค 1 การก่อสร้างอาคารในระยะเริ่มต้น 8 อาคาร พื้นที่ 4.9 หมื่นตารางเมตร จะเสร็จสมบูรณ์และพร้อมเปิดดำเนินการได้ในไตรมาส 2 ปีนี้ โดยขายที่ดินไปแล้ว 85 ไร่ ให้แก่บริษัท ไฮเทค นิทซู (ประเทศไทย)